ΑΠΌΦΑΣΗ ΤΗΣ ΕΠΙΤΡΟΠΉΣ της 8ης Ιουλίου 2010 για μέτρα έκτακτης ανάγκης που εφαρμόζονται σε φορτία προϊόντων υδατοκαλλιέργειας που εισάγονται από την Ινδία και προορίζονται για κατανάλωση από τον άνθρωπο [κοινοποιηθείσα υπό τον αριθμό Ε(2010) 4563] (Κείμενο που παρουσιάζει ενδιαφέρον για τον ΕΟΧ) (2010/381/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) περίπτωση ii), Εκτιμώντας τα ακόλουθα: (1) Ο κανονισμός (ΕΚ) αριθ. 178/2002 θεσπίζει τις γενικές αρχές που διέπουν γενικά τα τρόφιμα και τις ζωοτροφές, ειδικότερα δε την ασφάλεια των τροφίμων και των ζωοτροφών στην Ένωση και σε εθνικό επίπεδο. Προβλέπει μέτρα έκτακτης ανάγκης όταν είναι προφανές ότι τα τρόφιμα ή οι ζωοτροφές που εισάγονται από τρίτη χώρα είναι πιθανό να αποτελέσουν σοβαρό κίνδυνο για την υγεία του ανθρώπου, την υγεία των ζώων ή το περιβάλλον, και ο κίνδυνος αυτός δεν μπορεί να περιοριστεί ικανοποιητικά με τα μέτρα που λαμβάνει(-ουν) το(τα) οικείο(-α) κράτος(-η) μέλος(-η). (2) Η οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους (2) προβλέπει ότι πρέπει να επιτηρείται η αλυσίδα παραγωγής των ζώων και των πρωτογενών προϊόντων ζωικής προέλευσης για την ανίχνευση καταλοίπων και ουσιών σε ζώντα ζώα, τα περιττώματά τους και τα βιολογικά υγρά τους, καθώς και στους ιστούς, τα ζωικά προϊόντα, τις ζωοτροφές και το πόσιμο νερό. (3) Η απόφαση 2002/657/ΕΚ της Επιτροπής, της 12ης Αυγούστου 2002, για εφαρμογή της οδηγίας 96/23/ΕΚ του Συμβουλίου σχετικά με την επίδοση των αναλυτικών μεθόδων και την ερμηνεία των αποτελεσμάτων (3) προβλέπει κανόνες για τις αναλυτικές μεθόδους που χρησιμοποιούνται κατά τις δοκιμές ανάλυσης των επίσημων δειγμάτων που λαμβάνονται σύμφωνα με την οδηγία 96/23/ΕΚ και καθορίζει κοινά κριτήρια για την ερμηνεία των αναλυτικών αποτελεσμάτων των εργαστηρίων επίσημου ελέγχου για αυτά τα δείγματα. (4) Ο κανονισμός (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικώς δραστικών ουσιών στα τρόφιμα ζωικής προέλευσης (4) ορίζει κανόνες και διαδικασίες για την ταξινόμηση των φαρμακολογικώς δραστικών ουσιών και για τον καθορισμό της ανώτατης συγκέντρωσης καταλοίπων τέτοιων ουσιών η οποία μπορεί να επιτρέπεται σε τρόφιμα ζωικής προέλευσης. (5) Επιπλέον, ο κανονισμός (ΕΚ) αριθ. 470/2009 ορίζει κανόνες και διαδικασίες για τον καθορισμό του επιπέδου καταλοίπων μιας φαρμακολογικώς δραστικής ουσίας με σκοπό τον έλεγχο στην περίπτωση ορισμένων ουσιών για τις οποίες δεν έχει καθοριστεί ανώτατο όριο καταλοίπων σύμφωνα με τον ίδιο κανονισμό. (6) Τα αποτελέσματα της επιθεώρησης που πραγματοποίησε η Επιτροπή στην Ινδία τον Σεπτέμβριο του 2009 κατέδειξαν αδυναμίες όσον αφορά το σύστημα ελέγχου των καταλοίπων σε προϊόντα υδατοκαλλιέργειας, καθώς και έλλειψη κατάλληλης εργαστηριακής ικανότητας για τον εντοπισμό ορισμένων φαρμακολογικώς δραστικών ουσιών σε τέτοια προϊόντα, όπως απαιτείται από την οδηγία 96/23/ΕΚ και από την απόφαση 2002/657/ΕΚ. (7) Μετά την εν λόγω επιθεώρηση, η Ινδία υπέβαλε σχέδιο δράσης και εγγυήσεις προς εφαρμογή των συστάσεων που διατυπώθηκαν στην έκθεση επιθεώρησης. Εν αναμονή της πλήρους εφαρμογής του εν λόγω σχεδίου και των εν λόγω εγγυήσεων, παραμένει υπαρκτός ο κίνδυνος τα προϊόντα υδατοκαλλιέργειας καταγωγής Ινδίας να περιέχουν κατάλοιπα ορισμένων φαρμακολογικώς δραστικών ουσιών. Συνεπώς απαιτούνται περαιτέρω μέτρα σε επίπεδο Ένωσης προκειμένου να ελαχιστοποιηθεί αυτός ο κίνδυνος. (8) Η απόφαση 2009/727/ΕΚ της Επιτροπής, της 30ής Σεπτεμβρίου 2009, σχετικά με τα μέτρα έκτακτης ανάγκης που εφαρμόζονται σε καρκινοειδή που εισάγονται από την Ινδία και προορίζονται για κατανάλωση από τον άνθρωπο ή για ζωοτροφές (5) προβλέπει ήδη ότι τα φορτία καρκινοειδών υδατοκαλλιέργειας που εισάγονται από την Ινδία και προορίζονται για κατανάλωση από τον άνθρωπο ή για ζωοτροφές πρέπει να υποβάλλονται σε δοκιμή ανίχνευσης νιτροφουρανίων ή των μεταβολιτών τους πριν από την εισαγωγή τους στην Ένωση. Επιπλέον, είναι γνωστό ότι στην Ινδία, σε προϊόντα υδατοκαλλιέργειας εκτός των καρκινοειδών, χρησιμοποιούνται επίσης η χλωραμφενικόλη και οι τετρακυκλίνες. (9) Μετά την έκδοση της απόφασης 2009/727/ΕΚ, ο αριθμός των αναφερόμενων από τα κράτη μέλη θετικών ανιχνεύσεων νιτροφουρανίων ή των μεταβολιτών τους σε καρκινοειδή έχει μειωθεί. Ως εκ τούτου, κρίνεται σκόπιμο να θεσπιστούν μέτρα παρόμοια με εκείνα που ορίστηκαν στην εν λόγω απόφαση όσον αφορά το σύνολο των προϊόντων υδατοκαλλιέργειας που εισάγονται από την Ινδία και προορίζονται για κατανάλωση από τον άνθρωπο. (10) Επιπλέον, ένα σημαντικό μέρος της ποσότητας των προϊόντων υδατοκαλλιέργειας που εισάγονται από την Ινδία πρέπει να υποβάλλεται από τα κράτη μέλη σε υποχρεωτική δοκιμή για την ανίχνευση φαρμακολογικώς δραστικών ουσιών, όπως ορίζεται στον κανονισμό (ΕΚ) αριθ. 470/2009, προτού τα προϊόντα αυτά διατεθούν στην αγορά. Τα αποτελέσματα αυτών των υποχρεωτικών δοκιμών αναμένεται να δώσουν πιο ακριβείς πληροφορίες σχετικά με την πραγματική επιμόλυνση των προϊόντων υδατοκαλλιέργειας καταγωγής Ινδίας με αυτά τα κατάλοιπα. Οι δοκιμές αναμένεται επίσης να αποτρέψουν τους παραγωγούς της Ινδίας από την κατάχρηση αυτών των ουσιών. (11) Κρίνεται σκόπιμο τα κράτη μέλη να κοινοποιούν στην Επιτροπή τα αποτελέσματα των διεξαγόμενων δοκιμών στις περιπτώσεις όπου αποκαλύπτεται η παρουσία των σχετικών φαρμακολογικώς δραστικών ουσιών που δεν είναι εγκεκριμένες για χρήση σε ζώα παραγωγής τροφίμων ή η υπέρβαση των ανώτατων ορίων καταλοίπων που ορίζει η ενωσιακή νομοθεσία. Τα κράτη μέλη πρέπει επίσης να υποβάλλουν τακτικά εκθέσεις σχετικά με όλες τις δοκιμές που πραγματοποιούν τα ίδια. (12) Το πεδίο εφαρμογής της παρούσας απόφασης περιλαμβάνει και τα καρκινοειδή υδατοκαλλιέργειας, τα οποία καλύπτονται σήμερα από την απόφαση 2009/727/ΕΚ. Κατά συνέπεια, για λόγους σαφήνειας και συνέπειας της ενωσιακής νομοθεσίας, η απόφαση αυτή πρέπει να καταργηθεί. (13) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η παρούσα απόφαση ισχύει για την εισαγωγή φορτίων προϊόντων υδατοκαλλιέργειας από την Ινδία που προορίζονται για κατανάλωση από τον άνθρωπο (εφεξής «φορτία»). Άρθρο 2 1. Τα κράτη μέλη επιτρέπουν την εισαγωγή φορτίων στην Ένωση με την προϋπόθεση ότι συνοδεύονται από τα αποτελέσματα μιας αναλυτικής δοκιμής που πραγματοποιήθηκε στον τόπο καταγωγής προς επιβεβαίωση του ότι αυτά δεν αποτελούν κίνδυνο για την υγεία του ανθρώπου. Η αναλυτική δοκιμή πρέπει να έχει πραγματοποιηθεί σε επίσημο δείγμα, και ειδικότερα με σκοπό την ανίχνευση της παρουσίας χλωραμφενικόλης, τετρακυκλίνης, οξυτετρακυκλίνης, χλωροτετρακυκλίνης και μεταβολιτών νιτροφουρανίων. Τα δείγματα αυτά πρέπει να έχουν υποβληθεί σε ανάλυση με αναλυτικές μεθόδους σύμφωνα με τα οριζόμενα στα άρθρα 3 και 4 της απόφασης 2002/657/ΕΚ. 2. Κατά παρέκκλιση από την παράγραφο 1, τα κράτη μέλη επιτρέπουν την εισαγωγή φορτίων που δεν συνοδεύονται από τα αποτελέσματα μιας αναλυτικής δοκιμής με την προϋπόθεση ότι το εισάγον κράτος μέλος εξασφαλίζει ότι κάθε φορτίο υποβάλλεται κατά την άφιξή του σε τέτοιες αναλυτικές δοκιμές για την ανίχνευση χλωραμφενικόλης, τετρακυκλίνης, οξυτετρακυκλίνης, χλωροτετρακυκλίνης και μεταβολιτών νιτροφουρανίων. Άρθρο 3 1. Τα κράτη μέλη, με τη χρήση κατάλληλων σχεδίων δειγματοληψίας, εξασφαλίζουν τη λήψη επίσημων δειγμάτων τουλάχιστον από το 20 % των φορτίων που παρουσιάζονται για εισαγωγή στους συνοριακούς σταθμούς ελέγχου της επικράτειάς τους. 2. Τα επίσημα δείγματα που λαμβάνονται δυνάμει της παραγράφου 1 υποβάλλονται σε αναλυτικές δοκιμές για την ανίχνευση καταλοίπων φαρμακολογικώς δραστικών ουσιών όπως ορίζονται στο άρθρο 2 στοιχείο α) του κανονισμού (ΕΚ) αριθ. 470/2009, και ιδίως χλωραμφενικόλης, τετρακυκλίνης, οξυτετρακυκλίνης, χλωροτετρακυκλίνης και μεταβολιτών νιτροφουρανίων. Άρθρο 4 Τα φορτία από τα οποία λαμβάνονται επίσημα δείγματα σύμφωνα με το άρθρο 2 παράγραφος 2 και το άρθρο 3 παράγραφος 1 φυλάσσονται υπό καθεστώς επίσημης κράτησης από την αρμόδια αρχή του οικείου κράτους μέλους έως την ολοκλήρωση των αναλυτικών δοκιμών. Τα φορτία αυτά μπορούν να διατεθούν στην αγορά μόνον εάν τα αποτελέσματα των αναλυτικών δοκιμών επιβεβαιώνουν τη συμμόρφωσή τους με τον κανονισμό (ΕΚ) αριθ. 470/2009. Άρθρο 5 1. Τα κράτη μέλη ενημερώνουν αμέσως την Επιτροπή για τα αποτελέσματα των αναλυτικών δοκιμών, όταν οι δοκιμές αυτές αποκαλύπτουν την παρουσία καταλοίπων οποιασδήποτε φαρμακολογικώς δραστικής ουσίας: α) η οποία είναι ταξινομημένη σύμφωνα με το άρθρο 14 παράγραφος 2 στοιχεία α), β) ή γ) του κανονισμού (ΕΚ) αριθ. 470/2009, σε επίπεδα που υπερβαίνουν το ανώτατο όριο καταλοίπων που θεσπίστηκε δυνάμει του εν λόγω κανονισμού· ή β) η οποία δεν είναι ταξινομημένη σύμφωνα με το άρθρο 14 παράγραφος 2 στοιχεία α), β) ή γ) του κανονισμού (ΕΚ) αριθ. 470/2009· ωστόσο, το οικείο κράτος μέλος δεν υποχρεούται να ενημερώσει αμέσως την Επιτροπή για τα αποτελέσματα αυτών των δοκιμών όταν το επίπεδο των καταλοίπων είναι χαμηλότερο από: i) το σημείο αναφοράς για δράση, το οποίο θεσπίστηκε γι’ αυτή την ουσία σύμφωνα με τον κανονισμό (ΕΚ) αριθ. 470/2009, ή ii) το ελάχιστο απαιτούμενο όριο επίδοσης, το οποίο θεσπίστηκε γι’ αυτή την ουσία σύμφωνα με τον κανονισμό 2002/657/ΕΚ. Τα αποτελέσματα αυτών των αναλυτικών δοκιμών κοινοποιούνται στην Επιτροπή στο πλαίσιο του συστήματος ταχείας ειδοποίησης, το οποίο θεσπίστηκε με το άρθρο 50 του κανονισμού (ΕΚ) αριθ. 178/2002. 2. Τα κράτη μέλη υποβάλλουν στην Επιτροπή ανά τρίμηνο έκθεση με όλα τα αποτελέσματα των αναλυτικών δοκιμών που πραγματοποιήθηκαν στα φορτία κατά το προηγούμενο τρίμηνο. Η πρώτη έκθεση θα υποβληθεί στην Επιτροπή έως την 1η Οκτωβρίου 2010. Άρθρο 6 Όλες οι δαπάνες που πραγματοποιούνται για την εφαρμογή της παρούσας απόφασης βαρύνουν τον αποστολέα, τον παραλήπτη ή τον πράκτορα του αποστολέα ή του παραλήπτη των φορτίων. Άρθρο 7 Η απόφαση 2009/727/ΕΚ καταργείται. Άρθρο 8 Η παρούσα απόφαση απευθύνεται στα κράτη μέλη. Βρυξέλλες, 8 Ιουλίου 2010.

Πολιτική για την υγεία

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΟΔΗΓΊΑ 2010/9/ΕΕ ΤΗΣ ΕΠΙΤΡΟΠΉΣ της 9ης Φεβρουαρίου 2010 για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την επέκταση της καταχώρισης του φωσφορούχου αργιλίου που αποδεσμεύει φωσφίνη ως δραστικής ουσίας στο παράρτημα I της οδηγίας ώστε να καλυφθεί ο τύπος προϊόντων 18 που ορίζεται στο παράρτημα V της ίδιας οδηγίας (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2 δεύτερο εδάφιο, Εκτιμώντας τα εξής: (1) Με τον κανονισμό (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (2), θεσπίστηκε κατάλογος δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα I ή IA ή IB της οδηγίας 98/8/ΕΚ. Στον κατάλογο αυτό περιλαμβάνεται το φωσφορούχο αργίλιο. (2) Με την οδηγία 2009/95/ΕΚ της Επιτροπής, της 31ης Ιουλίου 2009, για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση του φωσφορούχου αργιλίου που αποδεσμεύει φωσφίνη ως δραστικής ουσίας στο παράρτημα I (3), καταχωρίστηκε το φωσφορούχο αργίλιο ως δραστική ουσία στο παράρτημα Ι της οδηγίας 98/8/ΕΚ για χρήση στον τύπο προϊόντων 14, τρωκτικοκτόνα, που ορίζεται στο παράρτημα V της οδηγίας 98/8/ΕΚ. (3) Κατ’ εφαρμογή του κανονισμού (ΕΚ) αριθ. 1451/2007, το φωσφορούχο αργίλιο αξιολογήθηκε σύμφωνα με το άρθρο 11 παράγραφος 2 της οδηγίας 98/8/ΕΚ για χρήση στον τύπο προϊόντων 18, εντομοκτόνα, που ορίζεται στο παράρτημα V της οδηγίας αυτής. (4) Ως κράτος μέλος εισηγητής ορίστηκε η Γερμανία, η οποία, στις 26 Οκτωβρίου 2007, υπέβαλε στην Επιτροπή την έκθεση της αρμόδιας αρχής, συνοδευόμενη από σύσταση, σύμφωνα με το άρθρο 14 παράγραφοι 4 και 6 του κανονισμού (ΕΚ) αριθ. 1451/2007. (5) Τα κράτη μέλη και η Επιτροπή εξέτασαν την έκθεση της αρμόδιας αρχής. Σύμφωνα με το άρθρο 15 παράγραφος 4 του κανονισμού (ΕΚ) αριθ. 1451/2007, οι διαπιστώσεις της εξέτασης ενσωματώθηκαν σε έκθεση αξιολόγησης, στις 17 Σεπτεμβρίου 2009, στο πλαίσιο της μόνιμης επιτροπής για τα βιοκτόνα προϊόντα. (6) Από τις διενεργηθείσες έρευνες συνάγεται ότι τα βιοκτόνα που χρησιμοποιούνται ως εντομοκτόνα και περιέχουν φωσφορούχο αργίλιο αναμένεται να ικανοποιούν τις απαιτήσεις του άρθρου 5 της οδηγίας 98/8/ΕΚ. Είναι επομένως σκόπιμο να καταχωριστεί το φωσφορούχο αργίλιο στο παράρτημα I, ώστε να εξασφαλιστεί ότι οι εγκρίσεις βιοκτόνων που χρησιμοποιούνται ως εντομοκτόνα και περιέχουν φωσφορούχο αργίλιο θα μπορούν να χορηγούνται, να τροποποιούνται ή να ανακαλούνται σύμφωνα με το άρθρο 16 παράγραφος 3 της οδηγίας 98/8/ΕΚ σε όλα τα κράτη μέλη. (7) Δεν αξιολογήθηκαν σε επίπεδο Ένωσης όλες οι πιθανές χρήσεις. Ενδείκνυται, επομένως, να αξιολογούν τα κράτη μέλη τις χρήσεις ή τα σενάρια έκθεσης καθώς και τους κινδύνους για τα στοιχεία του περιβάλλοντος και τους πληθυσμούς που δεν έχουν καλυφθεί αντιπροσωπευτικά από την εκτίμηση κινδύνων σε επίπεδο Ένωσης, και κατά την έγκριση των προϊόντων, να εξασφαλίζουν τη λήψη των κατάλληλων μέτρων ή την επιβολή ειδικών όρων για τον περιορισμό των εντοπισμένων κινδύνων ώστε να φθάσουν σε αποδεκτά επίπεδα. Ειδικότερα, τα κράτη μέλη πρέπει να αξιολογήσουν κατά περίπτωση την υπαίθρια χρήση, η οποία δεν εξετάστηκε στην εκτίμηση κινδύνων σε επίπεδο Ένωσης. (8) Βάσει των συμπερασμάτων της παρούσας έκθεσης αξιολόγησης, είναι σκόπιμο να απαιτείται, σε επίπεδο έγκρισης των προϊόντων, να εγκρίνονται τα προϊόντα που περιέχουν φωσφορούχο αργίλιο και χρησιμοποιούνται ως εντομοκτόνα μόνο εφόσον προορίζονται να χρησιμοποιηθούν από εκπαιδευμένους επαγγελματίες σύμφωνα με το άρθρο 10 παράγραφος 2 σημείο i) στοιχείο ε) της οδηγίας 98/8/ΕΚ, και να λαμβάνονται ειδικά μέτρα περιορισμού του κινδύνου για τα προϊόντα αυτά. Τα μέτρα αυτά πρέπει να στοχεύουν στον περιορισμό του κινδύνου έκθεσης των χρηστών φωσφορούχου αργιλίου σε αποδεκτά επίπεδα. (9) Με τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (4) θεσπίστηκαν ανώτατα όρια για τα κατάλοιπα φωσφορούχου αργιλίου που απαντώνται μέσα ή πάνω στα τρόφιμα και τις ζωοτροφές. Σύμφωνα με το άρθρο 3 παράγραφος 2 στοιχείο γ) του κανονισμού (ΕΚ) αριθ. 396/2005, τα ανώτατα όρια καταλοίπων ισχύουν για όλα τα κατάλοιπα φυτοφαρμάκων, συμπεριλαμβανομένων εκείνων που είναι δυνατόν να προκύψουν από τη χρήση τους ως βιοκτόνων. Τα κράτη μέλη πρέπει να εξασφαλίσουν ότι διεξάγονται επαρκείς και κατάλληλες δοκιμές καταλοίπων κατά την έγκριση των προϊόντων, ώστε να καθίσταται δυνατή η εκτίμηση του κινδύνου για τον καταναλωτή. Επιπλέον, οι ετικέτες ή/και τα δελτία δεδομένων ασφαλείας των εγκεκριμένων προϊόντων πρέπει να περιλαμβάνουν οδηγίες χρήσης, όπως είναι η τήρηση περιόδων αναμονής, οι οποίες εξασφαλίζουν τη συμμόρφωση με τις διατάξεις του άρθρου 18 του κανονισμού (ΕΚ) αριθ. 396/2005. (10) Για να εξασφαλιστεί η ισότιμη αντιμετώπιση στην αγορά των βιοκτόνων που περιέχουν τη δραστική ουσία φωσφορούχο αργίλιο και να διευκολυνθεί, γενικότερα, η εύρυθμη λειτουργία της αγοράς βιοκτόνων, είναι σημαντικό να εφαρμοστούν ταυτόχρονα οι διατάξεις της παρούσας οδηγίας σε όλα τα κράτη μέλη. (11) Πρέπει να προβλέπεται ένα εύλογο χρονικό διάστημα πριν από την καταχώριση δραστικής ουσίας στο παράρτημα Ι, ώστε να παρέχεται η δυνατότητα, αφενός στα κράτη μέλη και στα ενδιαφερόμενα μέρη να προετοιμάζονται για την ικανοποίηση των συνεπαγόμενων νέων απαιτήσεων και, αφετέρου, στους αιτούντες που έχουν καταρτίσει φακέλους, να επωφελούνται πλήρως από τη δεκαετή περίοδο προστασίας των δεδομένων, η οποία, σύμφωνα με το άρθρο 12 παράγραφος 1 στοιχείο γ) σημείο ii) της οδηγίας 98/8/ΕΚ, αρχίζει την ημερομηνία καταχώρισης. (12) Μετά την καταχώριση, τα κράτη μέλη πρέπει να διαθέτουν εύλογα χρονικά περιθώρια για να εφαρμόσουν το άρθρο 16 παράγραφος 3 της οδηγίας 98/8/ΕΚ και, ειδικότερα, για να χορηγήσουν, να τροποποιήσουν ή να ανακαλέσουν εγκρίσεις βιοκτόνων του τύπου προϊόντων 18 που περιέχουν φωσφορούχο αργίλιο, ώστε να εξασφαλιστεί η συμμόρφωσή τους με την οδηγία 98/8/ΕΚ. (13) Κατά συνέπεια, πρέπει να τροποποιηθεί αναλόγως η οδηγία 98/8/ΕΚ. (14) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα I της οδηγίας 98/8/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 1. Τα κράτη μέλη θεσπίζουν και δημοσιεύουν, το αργότερο έως τις 31 Ιανουαρίου 2011, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Εφαρμόζουν τις διατάξεις αυτές από 1ης Φεβρουαρίου 2012. Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 9 Φεβρουαρίου 2010.

Πολιτική για την υγεία

Χημική βιομηχανία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 23ης Μαΐου 2011 σχετικά με τη σύναψη, εξ ονόματος της Ευρωπαϊκής Ένωσης, της συμφωνίας προστασίας και αειφόρου ανάπτυξης της περιοχής του πάρκου Πρεσπών (2011/646/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 6 στοιχείο α), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Η οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων («η οδηγία-πλαίσιο της ΕΕ για τα ύδατα») (1) απαιτεί, όταν οι περιοχές λεκανών απορροής ποταμών εκτείνονται πέραν του εδάφους της Ένωσης, τα ενδιαφερόμενα κράτη μέλη να επιζητούν τον πρέποντα συντονισμό με τα οικεία τρίτα κράτη, προκειμένου να επιτευχθούν οι στόχοι της οδηγίας σε ολόκληρη την περιοχή λεκάνης απορροής ποταμού. (2) Στις 27 Ιουνίου 2006, το Συμβούλιο εξέδωσε απόφαση με την οποία εξουσιοδοτείται η Επιτροπή, εξ ονόματος της Ευρωπαϊκής Κοινότητας, να διαπραγματευτεί τη σύναψη διεθνούς συμφωνίας λεκάνης απορροής ποταμού για τη βελτίωση της συνεργασίας σε κοινές ευρωπαϊκές λεκάνες απορροής μεταξύ ορισμένων κρατών μελών και τρίτων χωρών. (3) Οι λίμνες των Πρεσπών και το περιβάλλον τους αποτελούν μοναδική φυσική περιοχή υψηλής οικολογικής σημασίας, που μπορεί να διατηρηθεί μόνο μέσω ολιστικής προσέγγισης σε κλίμακα λεκάνης απορροής. (4) Η συμφωνία για την προστασία και την αειφόρο ανάπτυξη της περιοχής του πάρκου Πρεσπών αποτέλεσε αντικείμενο διαπραγματεύσεων ανάμεσα στην Ευρωπαϊκή Επιτροπή, την Ελλάδα, την Αλβανία και την Πρώην Γιουγκοσλαβική Δημοκρατία της Μακεδονίας και συνιστά αναβάθμιση της υφιστάμενης συνεργασίας στην περιοχή, ενώ διαθέτει το δυναμικό να συμβάλει στην επιτυχή εφαρμογή της οδηγίας πλαίσιο της ΕΕ για τα ύδατα. (5) Η συμφωνία θα πρέπει να συναφθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται εξ ονόματος της Ένωσης η συμφωνία προστασίας και αειφόρου ανάπτυξης της περιοχής του πάρκου Πρεσπών. Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να παράσχει(-ουν), εξ ονόματος της Ένωσης, τη γνωστοποίηση που προβλέπεται στο άρθρο 18 της συμφωνίας, προκειμένου να εκφραστεί η συναίνεση της Ένωσης να δεσμευτεί από τη συμφωνία. Άρθρο 3 Η παρούσα απόφαση αρχίζει να ισχύει την ημέρα της έκδοσής της (2). Βρυξέλλες, 23 Μαΐου 2011.

Προστασία του περιβάλλοντος

Περιβαλλοντική πολιτική


ΑΠΌΦΑΣΗ ΤΟΥ ΣΥΜΒΟΥΛΊΟΥ της 16ης Ιουνίου 2011 για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Διακυβερνητικής Οργάνωσης περί των διεθνών σιδηροδρομικών μεταφορών σχετικά με την προσχώρηση της Ευρωπαϊκής Ένωσης στη σύμβαση περί των διεθνών σιδηροδρομικών μεταφορών (COTIF), της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999 (Κείμενο που παρουσιάζει ενδιαφέρον για τον ΕΟΧ) (2013/103/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 σε συνδυασμό με το άρθρο 218 παράγραφος 5 και το άρθρο 218 παράγραφος 6 στοιχείο α) σημείο v), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Η ανάπτυξη της διαλειτουργικότητας στον τομέα των σιδηροδρομικών μεταφορών εντός της Ένωσης, όπως και μεταξύ της Ένωσης και των γειτονικών της χωρών, βρίσκεται στο επίκεντρο της κοινής πολιτικής μεταφορών, αποσκοπώντας κυρίως στην επίτευξη καλύτερης ισορροπίας μεταξύ των διαφόρων τρόπων μεταφοράς. (2) Η Ένωση έχει αποκλειστική αρμοδιότητα ή επιμερισμένη αρμοδιότητα με τα κράτη μέλη της σε τομείς που καλύπτονται από τη σύμβαση περί των διεθνών σιδηροδρομικών μεταφορών (COTIF) της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999 («η σύμβαση»). (3) Η προσχώρηση της Ευρωπαϊκής Ένωσης στη σύμβαση, με σκοπό την άσκηση των αρμοδιοτήτων της, επιτρέπεται δυνάμει του άρθρου 38 της σύμβασης. (4) Η Επιτροπή διαπραγματεύθηκε εξ ονόματος της Ένωσης συμφωνία («συμφωνία») με τη Διακυβερνητική Οργάνωση περί των διεθνών σιδηροδρομικών μεταφορών («OTIF») σχετικά με την προσχώρηση της Ευρωπαϊκής Ένωσης στη σύμβαση. (5) Η συμφωνία θα πρέπει να εγκριθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η συμφωνία μεταξύ της Ευρωπαϊκής Ένωσης και της Διακυβερνητικής Οργάνωσης περί των διεθνών σιδηροδρομικών μεταφορών σχετικά με την προσχώρηση της Ευρωπαϊκής Ένωσης στη σύμβαση περί των διεθνών σιδηροδρομικών μεταφορών (COTIF), της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999, («συμφωνία») εγκρίνεται εξ ονόματος της Ένωσης. Το κείμενο της συμφωνίας επισυνάπτεται στην παρούσα απόφαση. Άρθρο 2 Κατά την υπογραφή της συμφωνίας, η Ένωση θα προβεί στη δήλωση, η οποία παρατίθεται στο παράρτημα I της παρούσας απόφασης, σχετικά με την άσκηση των αρμοδιοτήτων της, και στη δήλωση η οποία παρατίθεται στο παράρτημα II της παρούσας απόφασης όσον αφορά το άρθρο 2 της συμφωνίας. Άρθρο 3 Ο πρόεδρος του Συμβουλίου εξουσιοδοτείται να ορίσει τα πρόσωπα που εξουσιοδοτούνται να υπογράψουν τη συμφωνία, προκειμένου να δεσμευθεί η Ένωση και να προβεί στις δηλώσεις που προβλέπει το άρθρο 2. Άρθρο 4 Στις συνεδριάσεις του OTIF η Ένωση θα εκπροσωπείται από την Επιτροπή. Άρθρο 5 Οι εσωτερικοί διακανονισμοί για τις προετοιμασίες των συνεδριάσεων του OTIF, και για την εκπροσώπηση και ψηφοφορία στις συνεδριάσεις, παρατίθενται στο παράρτημα III της παρούσας απόφασης. Άρθρο 6 Η παρούσα απόφαση τίθεται σε ισχύ την ημερομηνία έκδοσής της. Λουξεμβούργο, 16 Ιουνίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Διεθείς οργανισμοί


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 90/2012 ΤΗΣ ΕΠΙΤΡΟΠΉΣ της 2ας Φεβρουαρίου 2012 για τροποποίηση του κανονισμού (ΕΚ) αριθ. 736/2006 σχετικά με τις μεθόδους εργασίας του Ευρωπαϊκού Οργανισμού Ασφάλειας της Αεροπορίας για τη διενέργεια επιθεωρήσεων τυποποίησης Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (EASA), καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 24 παράγραφος 5, Εκτιμώντας τα ακόλουθα: (1) Ο κανονισμός (ΕΚ) αριθ. 736/2006 της Επιτροπής (2) ορίζει τις μεθόδους εργασίας του Ευρωπαϊκού Οργανισμού Ασφάλειας της Αεροπορίας (εφεξής «ο Οργανισμός») για τη διενέργεια επιθεωρήσεων τυποποίησης, σύμφωνα με το άρθρο 24 παράγραφος 5 του κανονισμού (ΕΚ) αριθ. 216/2008. Ο κανονισμός (ΕΚ) αριθ. 736/2006 εκδόθηκε όταν ακόμη ήταν περιορισμένο το πεδίο εφαρμογής του κανονισμού (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου (3) στην αρχική και τη διαρκή αξιοπλοΐα. (2) Έκτοτε, ο κανονισμός (ΕΚ) αριθ. 216/2008 αντικατέστησε τον κανονισμό (ΕΚ) αριθ. 1592/2002 και το πεδίο εφαρμογής του επεκτάθηκε δύο φορές, αρχικά για να συμπεριληφθούν τα ιπτάμενα πληρώματα και οι πτητικές λειτουργίες και δεύτερον για να περιληφθούν η διαχείριση της εναέριας κυκλοφορίας και οι αεροναυτιλιακές υπηρεσίες (ATM/ANS), καθώς και η ασφάλεια των αερολιμένων. Η Επιτροπή εξέδωσε πολλούς εκτελεστικούς κανόνες για αυτά τα νέα πεδία αρμοδιότητας. (3) Ο κανονισμός (ΕΚ) αριθ. 1702/2003 (4) της Επιτροπής όριζε ήδη εκτελεστικούς κανόνες για την αξιοπλοΐα και την περιβαλλοντική πιστοποίηση αεροσκαφών και σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής, και περιέχει τεχνικές απαιτήσεις και διοικητικές διαδικασίες, ώστε να εξασφαλισθεί ικανοποιητική εφαρμογή από τις αρμόδιες αρχές των κρατών μελών. (4) Ο κανονισμός (ΕΚ) αριθ. 2042/2003 της Επιτροπής (5) όριζε εκτελεστικούς κανόνες για τη διαρκή αξιοπλοΐα αεροσκαφών και σχετικών προϊόντων, εξαρτημάτων και εξοπλισμού, καθώς και για την έγκριση φορέων και προσωπικού που είναι αρμόδιοι για τα εν λόγω καθήκοντα, και περιέχει τεχνικές απαιτήσεις και διοικητικές διαδικασίες, ώστε να εξασφαλισθεί ικανοποιητική εφαρμογή από τις αρμόδιες αρχές των κρατών μελών. (5) Ο κανονισμός (ΕΕ) αριθ. 805/2011 της Επιτροπής (6) όρισε λεπτομερείς κανόνες για την άδεια και ορισμένα πιστοποιητικά των ελεγκτών εναέριας κυκλοφορίας και περιέχει τεχνικές απαιτήσεις και διοικητικές διαδικασίες, ώστε να εξασφαλισθεί ικανοποιητική εφαρμογή από τις αρμόδιες αρχές των κρατών μελών. (6) Ο εκτελεστικός κανονισμός (ΕΕ) αριθ. 1178/2011 της Επιτροπής (7) ορίζει τεχνικές απαιτήσεις και διοικητικές διαδικασίες για το ιπτάμενο προσωπικό πολιτικής αεροπορίας, ώστε να εξασφαλισθεί ικανοποιητική εφαρμογή από τις αρμόδιες αρχές των κρατών μελών. (7) Ο εκτελεστικός κανονισμός (ΕΕ) αριθ. 1034/2011 της Επιτροπής (8) ορίζει διοικητικές διαδικασίες για την εποπτεία της ασφάλειας στη διαχείριση της εναέριας κυκλοφορίας και των υπηρεσιών αεροναυτιλίας, ώστε οι αρμόδιες αρχές των κρατών μελών να εφαρμόζουν ικανοποιητικά τις κοινές απαιτήσεις για την παροχή υπηρεσιών αεροναυτιλίας που καθορίζει ο εκτελεστικός κανονισμός (ΕΕ) αριθ. 1035/2011 της Επιτροπής (9). (8) Ο κανονισμός (ΕΟΚ) αριθ. 3922/91του Συμβουλίου (10), όπως τροποποιήθηκε από τον κανονισμό (ΕΚ) αριθ. 859/2008 της Επιτροπής (11), όρισε κοινές τεχνικές απαιτήσεις όσον αφορά τις εμπορικές αεροπορικές μεταφορές και τις διοικητικές διαδικασίες, ώστε να εξασφαλισθεί ικανοποιητική εφαρμογή από τις αρμόδιες αρχές των κρατών μελών, οι οποίες εξακολουθούν να ισχύουν όσο χρόνο εφαρμόζονται οι εκτελεστικοί κανόνες στο πεδίο των αεροπορικών λειτουργιών. (9) Η οδηγία 2004/36/ΕΚτου Ευρωπαϊκού Κοινοβουλίου και του Συμβουλίου (12), σχετικά με την ασφάλεια των αεροσκαφών τρίτων χωρών τα οποία χρησιμοποιούν κοινοτικούς αερολιμένες, όπως τροποποιήθηκε από την οδηγία 2008/49/ΕΚ της Επιτροπής (13), όρισε διαδικασίες για τη διεξαγωγή επιθεωρήσεων διαδρόμου σε τέτοια αεροσκάφη (SAFA) από τα κράτη μέλη, οι οποίες εξακολουθούν να ισχύουν όσο χρόνο εφαρμόζονται οι εκτελεστικοί κανόνες στο πεδίο των επιθεωρήσεων διαδρόμου. (10) Για να παρακολουθούν οι αρμόδιες αρχές των κρατών μελών την εφαρμογή των εν λόγω εκτελεστικών κανόνων, είναι αναγκαίο να επεκταθεί χωρίς καθυστέρηση η εφαρμογή των υπαρχουσών μεθόδων εργασίας του Οργανισμού για τη διενέργεια επιθεωρήσεων τυποποίησης στα νέα πεδία της αδειοδότησης πληρωμάτων, των πτητικών λειτουργιών, την αδειοδότηση ελεγκτών εναέριας κυκλοφορίας και την παροχή υπηρεσιών ATM/ANS. (11) Συνεπώς, ο κανονισμός (ΕΚ) αριθ. 736/2006 πρέπει να τροποποιηθεί αναλόγως. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 65 του κανονισμού (ΕΚ) αριθ. 216/2008, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 3 του κανονισμού (ΕΚ) αριθ. 736/2006, η παράγραφος 1 αντικαθίσταται από το ακόλουθο κείμενο: «1. Με σκοπό την αξιολόγηση της συμμόρφωσης προς τις απαιτήσεις του κανονισμού (ΕΚ) αριθ. 216/2008 και των εκτελεστικών κανόνων του στα πεδία της αρχικής και της διαρκούς αξιοπλοΐας, των πτητικών λειτουργιών, των επιθεωρήσεων διαδρόμου, των ιπταμένων πληρωμάτων, της αδειοδότησης ελεγκτών εναέριας κυκλοφορίας, καθώς και της διαχείρισης της εναέριας κυκλοφορίας και των αεροναυτιλιακών υπηρεσιών, ο Οργανισμός θα διενεργεί επιθεωρήσεις των αρμοδίων αρχών των κρατών μελών και θα συντάσσει σχετική έκθεση.» Άρθρο 2 Ο Οργανισμός τροποποιεί τις διαδικασίες εργασίας του ώστε να συμμορφωθεί προς τον παρόντα κανονισμό το αργότερο εντός ενός μηνός από την έναρξη ισχύος του. Άρθρο 3 Ο παρών κανονισμός αρχίζει να ισχύει την πρώτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Φεβρουαρίου 2012.

Κυκλοφοριακές διατάξεις